**Ministru kabineta rīkojuma projekta**

**“Grozījumi Ministru kabineta 2020. gada 6. novembra rīkojumā Nr.655 “Par ārkārtējās situācijas izsludināšanu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Ministru kabineta rīkojuma projekta “Grozījumi Ministru kabineta 2020. gada 6.novembra rīkojumā Nr.655 “Par ārkārtējās situācijas izsludināšanu”” (turpmāk – projekts) mērķis ir, nosakot papildus drošības prasības, mazināt cilvēku mobilitāti ārpus mājsaimniecībām un mazināt cilvēku pulcēšanos iekštelpās, tādējādi samazinot Covid-19 izplatību sabiedrībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Projekts izstrādāts pamatojoties uz Civilās aizsardzības un katastrofas pārvaldīšanas likuma [4. panta](https://likumi.lv/ta/id/313191#p4) pirmās daļas 1. punkta "e" apakšpunktu, likuma "[Par ārkārtējo situāciju un izņēmuma stāvokli](https://likumi.lv/ta/id/255713-par-arkartejo-situaciju-un-iznemuma-stavokli)" [4. pantu](https://likumi.lv/ta/id/255713-par-arkartejo-situaciju-un-iznemuma-stavokli#p4), [5. panta](https://likumi.lv/ta/id/255713-par-arkartejo-situaciju-un-iznemuma-stavokli#p5) pirmo daļu un [6. panta](https://likumi.lv/ta/id/255713-par-arkartejo-situaciju-un-iznemuma-stavokli#p6) pirmās daļas 1. punktu un otro daļu, [7.](https://likumi.lv/ta/id/255713-par-arkartejo-situaciju-un-iznemuma-stavokli#p7) panta 1. punktu un [8.](https://likumi.lv/ta/id/255713-par-arkartejo-situaciju-un-iznemuma-stavokli#p8) pantu, [Epidemioloģiskās drošības likuma](https://likumi.lv/ta/id/52951-epidemiologiskas-drosibas-likums) [3.](https://likumi.lv/ta/id/52951-epidemiologiskas-drosibas-likums#p3) panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  50.nedēļā turpinās Covid-19 gadījumu pieaugums. Kaut arī salīdzinot ar iepriekšējām nedēļām jaunatklāto gadījumu pieauguma tendence ir mazāk strauja – jaunatklāto Covid-19 gadījumu skaita pieaugums ir 6,4%, turpinās ļoti straujš pacientu skaita pieaugums – 44,2%. Stacionēto Covid-19 gadījumu skaits vidēji dienā palielinās par 93 gadījumiem. Pēdējo 7 dienu laikā aizpildīto Covid-19 gultu skaits pieaudzis par 186 vietām jeb par 33,5%. Kā liecina Covid-19 saslimšanas rādītāju epidemioloģiskā analīze un prognozes, ja Covid-19 izplatība turpināsies ar esošo intensitāti, līdz gada beigām stacionārā esošo Covid-19 pacientu skaits slimnīcās pārsniegs rādītāju 1000.  Eiropas slimību profilakses un kontroles centrs (turpmāk - ECDC), aprakstot Covid-19 izplatības riskus Eiropas Savienības, Eiropas ekonomikās zonas valstīs un Apvienotajā Karalistē norāda uz riskiem pastiprinātai cilvēku mobilitātei un pulcēšanās aktivitātei Ziemassvētku un gada nogales svinību laikā. ECDC norāda uz lielāku infekcijas pārnešanas risku, kas saistīts ar cilvēku pulcēšanos mazāk vēdinātās telpās zemākas āra temperatūras dēļ. Svētku svinēšana ir saistīta ar ēšanu un dzeršanu tiešā citu personu tuvumā, nelietojot mutes un deguna aizsegu, un svinību laikā mazinās uzmanība piesardzības pasākumiem un cilvēki pieļauj vairāk riskantu situāciju, ko vēl pastiprina alkohola lietošana. Svinību laikā pastāv lielāka varbūtība, ka ģimenes svinību laikā cilvēki, kas ir no augstākas riska grupas saistībā ar Covid-19 izraisītiem veselības traucējumiem, nonāk kontaktā ar jaunāka vecuma cilvēkiem (bērniem, mazbērniem), kas pieder augstākai riska grupai no infekcijas pārnešanas aspekta.Tāpat arī ECDC norāda uz riskiem, pastiprinātai cilvēku mobilitātei, tādējādi vairāk izmantojot sabiedrisko transportu, lai pārvietotos pilsētas robežās, no viena valsts reģiona uz citu reģionu vai arī dotos tālākos ceļojumos, piemēram uz slēpošanas kūrortiem. Tādējādi jāņem vērā arī šie papildus Covid-19 izplatības riski, kas saistīti ar ceļošanu.Vadoties no minētajiem apsvērumiem ECDC norāda uz to, ka jābūt gataviem straujākam Covid-19 saslimstības pieaugumam pēc svētku periodā .Ņemot vērā minēto, lai mazinātu riskus nepārvaramam slogam veselības aprūpes sistēmai ir jāpanāk straujāka situācijas stabilizācija un saslimstības rādītāju mazināšanās.Līdzšinējie pasākumi, ieviešot ārkārtējo situāciju, ir bijuši vērsti uz to, lai mazinātu cilvēku pulcēšanos, tomēr sabiedrības mobilitātes rādītāji liecina, ka cilvēki joprojām aktīvi pārvietojas no savām mājsaimniecībām uz tirdzniecības vietām, apskates vietām, kā arī turpina darba pienākumus klātienē, kā arī turpina izmantot sabiedrisko transportu.  Kā liecina Latvijas Universitātes Biznesa, vadības un ekonomikas fakultātes dekāna Gundara Bērziņa prezentētie dati par iedzīvotāju uzvedības analīzi un Covid-19 ārkārtas situācijas ierobežojumu efektivitātes novērtējumu, cilvēku aktivitāte Rīgas tirdzniecības centros šobrīd (ārkārtējās situācijas laikā) pat par 70-80% pārsniedz iedzīvotāju aktivitātes rādītājus, kas tika novēroti pirms Covid-19 krīzes. Iedzīvotāji aktīvi iepērkas darba dienās, savukārt brīvdienās (kad ir slēgti veikali, kas netirgo pārtiku un pirmās nepieciešamības preces) iepirkšanās intensitāte ir ievērojami zemāka. Latvijas iedzīvotāju mobilitātes datu analīze liecina, ka ieviešot līdzvērtīgus ierobežojumus kā pavasarī, neizdodas sasniegt līdzvērtīgu uzvedības maiņu. Tāpat mobilitātes datu analīze liecina, ka iedzīvotāji darba laikā arvien vairāk atrodas ekonomiskās aktivitātes centros, proti neizmanto pietiekamā apjomā attālinātā darba iespējas. Savukārt brīvdienas joprojām aktīvi pavada novados ar izteiktu brīvdienu aktivitātes tendenci. Tas liecina, ka joprojām aktīvi tiek izmantots sabiedriskais transports, cilvēki pulcējas sabiedriskās vietās utml. Kā liecina citu valstu pieredze (Beļģijas, Francijas, Īrijas, Austrijas, Čehijas, Grieķijas, Itālijas), nosakot stingrus cilvēku pārvietošanās ierobežojumus, tai skaitā ierobežojot tirdzniecību, pasākumu norisi un ierobežojot cilvēku pārvietošanos nakts laikā vai starp valsts reģioniem, tiek panākta Covid-19 saslimstības strauja samazināšanās. Ņemot vērā iepriekš minēto, tuvākajā laikā ir nepieciešams ieviest nosacījumus, lai vēl vairāk mazinātu cilvēku mobilitāti ārpus savas mājsaimniecības un īpaši mazinātu cilvēku pulcēšanos iekštelpās.  Tādēļ uz trīs nedēļu periodu ir jānosaka papildus drošības un piesardzības pasākumi, un jāveic grozījumi Ministru kabineta 2020. gada 6.novembra rīkojumā Nr.655 “Par ārkārtējās situācijas izsludināšanu”(turpmāk – Rīkojums), kas paredz to, ka:**1.**Papildus apturētajiem saimnieciskajiem pakalpojumiem (izklaidei, labsajūtas pakalpojumiem un tetovēšanas un pīrsinga pakalpojumiem) tiek ierobežoti arī citi pakalpojumi, kas nav vitāli svarīgi cilvēku ikdienas dzīvei. Klātienes pakalpojumu sniegšanas ierobežošana samazinās personu kontaktēšanās intensitāti. Apzinot šobrīd sabiedrības plašāk izmantotos pakalpojumus un izvērtējot tos pēc šādiem kritērijiem – cilvēku savstarpējais kontakts pakalpojuma sniegšanas laikā (uzturēšanās uzgaidāmajā telpā un pakalpojuma sniegšanas laiks – ilgāk par 15 minūtēm), ir vai nav tiešs kontakts pakalpojuma sniegšanas laikā (tai skaitā vai ir iespējams lietot sejas masku pakalpojuma sniegšanas laikā), kā arī pakalpojuma nozīmīgumu cilvēka ikdienas dzīvē un to vai cilvēks 3 nedēļu laikā var iztikt bez konkrētā pakalpojuma, tika secināts, ka papildus jau noteiktajiem ierobežojumiem saimnieciskā pakalpojuma sniedzējiem (pīrsinga, tetovēšanas, izklaides, SPA un labsajūtas pakalpojumiem), sabiedrības kontaktēšanās intensitātes mazināšanai uz 3 nedēļām ir jāaptur skaistumkopšanas pakalpojumi, foto pakalpojumi (izņemot foto dokumentiem) un sporta nomas pakalpojumi iekštelpās. Kā liecina Slimību profilakses un kontroles centra (SPKC) veiktā Covid-19 saslimstības rādītāju analīze, laika posmā no 45.nedēļas (novembra sākums) līdz 50.nedēļai skaistumkopšanas pakalpojumu sniedzēju vidū ir reģistrēti 82 saslimšanas gadījumi. Tas liecina, ka šie pakalpojumi ir saistīti ar augstu Covid-19 izplatības risku, jo infekcija no pakalpojuma sniedzēja var tikt pārnesta uz klientu. Šie pakalpojumi ir saistīti ar ilgstošu kontaktu starp pakalpojuma saņēmēju un sniedzēju un pakalpojuma laikā ne vienmēr tiek lietoti mutes un deguna aizsegi. Tādēļ, apzinoties riskus, kas saistīti ar šo pakalpojumu sniegšanu, kā arī, lai mazinātu cilvēku mobilitāti, šo pakalpojumu sniegšana ir jāatceļ uz 3 nedēļu periodu. Apturot uz laiku skaistumkopšanas pakalpojumus, nepieciešams svītrot arī speciālos nosacījumus skaistumkopšanas pakalpojumu sniegšanai. Tāpat sporta inventāra noma iekštelpās ir saistīta ar cilvēku drūzmēšanos. Inventāra izvēle un piemērīšana prasa ilgāku laiku, tādējādi iekštelpās, cieši kontaktējotie,s cilvēki pavada ilgāk nekā 15 minūtes. Vadoties no minētā apsvēruma, šādu pakalpojumu sniegšana ir jāatceļ uz 3 nedēļu periodu. Fotografēšanās pēdējā laikā kļūst par pakalpojumu, ar ko tiek aizvietotas ierastās izklaides. Tomēr jāņem vērā, ka fotografēšanās laikā netiek lietotas sejas maskas un cilvēki fotografēšanās laikā nonāk ciešā kontaktā vairāk kā 15 minūtes. Apzinoties to, ka šis nav vitāli nepieciešams pakalpojums ikdienas vajadzībām, to būtu jāpatur uz 3 nedēļu laiku, lai mazinātu cilvēku mobilitātes aktivitātes. Izņēmums ir nepieciešamība pēc fotografēšanas dokumentiem.Izvērtējot to vai sniegt konkrēto pakalpojumu vai nē, ir jāizvērtē riski, kas ir saistīti ar konkrētā pakalpojuma sniegšanu. Piemēram rīkojuma projekts paredz to, ka tiek saglabāts ierobežojums pirts pakalpojumu sniegšanai. Tomēr tiek saglabāta iespēja svētku laikā sniegt izmitināšanas pakalpojumus, tai skaitā viesnīcās un viesu namos. Ja sniedzot izmitināšanas pakalpojumu vienai mājsaimniecībai tiek izīrēts numurs ar saunu vai visu namiņš ar pirti un tamlīdzīgām ūdens procedūru iekārtām, tās mājsaimniecība sava izīrētā viesnīcas numura vai viesu namiņa ietvarā var lietot, paši nodrošinot saunas un pārējo iekārtu darbināšanu. Tāpat ir iespējama pārvietojamo piršu, kublu un tamlīdzīgu iekārtu noma. Šāda ar pirtīm saistītu pakalpojumu sniegšana neveicina papildus cilvēku kontaktēšanos pakalpojuma sniegšanas laikā.**2.** Tā kā medības ar dzinējiem ir saistītas ar lielāka skaita mednieku piedalīšanos, kuru laikā notiek kopīgas aktivitātes, tai skaitā arī nomedīto dzīvnieku apstrāde, kuras laikā ir ciešas kontakts, rīkojuma projekts paredz uz 3 nedēļu periodu aizliegt medības ar dzīvniekiem, lai novērstu papildus cilvēku kontaktēšanos medību laikā.**3.** Tāpat arī tiek paredzēts, ka tiek apturēta jebkāda kultūrvietu darbība iekštelpās, t.sk. bibliotēkās, tādējādi saglabājot muzeju brīvdabas teritoriju darbību, kas tiek organizēta analogi brīvdabas taku darbībai, nodrošinot vienvirziena kustību, novēršot cilvēku plūsmu sastapšanos un tiek nodrošināt distancēšanās 2 m.Tādējādi precizējami Rīkojuma 5.5., 5.5.1, 5.10. un 5.11.apakšpunkti.**4.** Papildus minētajiem pasākumiem, Covid-19 izplatības ierobežošanai rīkojuma projekts arī paredz precizējumu Rīkojuma 5.6. apakšpunktā, lai dotu iespēju nodrošināt darbinieku ēdināšanu uz vietas ražošanas uzņēmumiem, kur nav iespējama darbinieku drošā ēdināšana ārpus ēdināšanas vietas. Tas, piemēram, varētu attiekties uz pārtikas ražošanas uzņēmumiem, kur ir jāievēro īpašas higiēnas prasības, tādēļ šajos uzņēmumos darbiniekiem ēdināšanai tiek ierīkotas speciālas ēdināšanas vietas. Paredzot izņēmumu šādiem uzņēmumiem, tiek noteikts, ka vieta, kur tiek organizēta darbinieku ēdināšana nav pieejama trešajām personām, darbinieku ēdināšana tiek organizēta tā, lai novērstu darbinieku dažādu grupu savstarpēju sastapšanos, kā arī tiek nodrošināts, ka pie viena galdiņa ēšanas laikā atrodas viens darbinieks un starp galdiņiem ir divu metru distance.**5.** Kā liecina Latvijas iedzīvotāju mobilitātes datu analīze, cilvēki joprojām lielā skaitā uzturas tirdzniecības centros. Tas nozīmē, ka iekštelpās kontaktējoties ar lielu skaitu citu cilvēku, starp kuriem varētu būt cilvēki, kas inficēti ar Covid-19, ilgstoši uzturas ģimenes, cilvēki no riska grupām un cilvēki, kas infekciju vēlāk var izplatīt savos darba kolektīvos. Saskaņā ar SPKC datiem kopš 47. nedēļas divkārtīgi ir palielinājusies tirdzniecībā nodarbināto personu (pārdevēju un kasieru) saslimstība ar Covid-19, no 50 gadījumiem uz 92-100 gadījumiem pēdējās nedēļās. Tas liecina, ka Covid-19 izplatība tirdzniecības vietās ir pieaugusi. Kā liecina citu valstu pieredze, mazinot tirdzniecības vietu darbību, nodrošinot tikai pirmās nepieciešamības preču un pārtikas tirdzniecību, iespējams panākt labus rezultātus Covid-19 izplatības mazināšanā. Arī Latvijas iedzīvotāju mobilitātes datu analīze liecina to, ka laikā, kad ir pieejama tikai pirmās nepieciešamības preču un pārtikas tirdzniecība, cilvēku apmeklējumi tirdzniecības vietās ievērojami samazinās. Tieši svētku laiks ir veikalu aktīvāko apmeklējumu laiks. Tādēļ ir nepieciešams mazināt tirdzniecības pakalpojumu sniegšanu klātienē uz svētku laiku, saglabājot tikai pirmās nepieciešamības preču (higiēnas preču, nepieciešamāko saimniecības preču (informācija par šīm preču kategorijām pievienota anotācijas 1. un 2. pielikumā), dzīvnieku barības, preses, sabiedriskā transporta biļešu, kā arī individuālo aizsardzības līdzekļu) un pārtikas tirdzniecību, kā arī nodrošinot iespēju tirgot pašu ražotu lauksaimniecības produkciju, tas ir likumīgu zemes lietotāju pašu audzēta, iegūta un ražota lauksaimniecības produkcija, kā arī no pašu ražotās lauksaimniecības produkcijas iegūtie pārstrādes produkti, kā arī tiek atļauts tirgot arī ziedus un Ziemassvētku eglītes. Paredzēts, ka no 19.12.20. līdz 11.01.20. nedarbosies veikali klātienes tirdzniecībai, neatkarīgi no to platības vai tirdzniecības vietu skaita, izņemot 5.7. apakšpunktā minētās tirdzniecības vietas. Šā rīkojuma 5.7. apakšpunktā noteiktie ierobežojumi nav attiecināmi uz preču tirdzniecību, izmantojot distances saziņas līdzekļus, kā arī preču izsniegšanu pie tirdzniecības vietas vai tajā, ja preces iegādātas, izmantojot distances saziņas līdzekļus. Minētie ierobežojumi ir attiecināmi uz mazumtirdzniecības vietām. Vienlaikus ierobežojumi netiek noteikti  vairumtirdzniecībai, kas tiek veikta vairumtirdzniecības vietās (bāzēs).Tiek arī noteikti papildus drošības pasākumi tirdzniecības vietās, nosakot pienākumu nodrošināt ne mazāk kā 15m2 no publiski pieejamās telpu platības (neņemot vērā platību, ko aizņem tirdzniecības un tehnoloģiskās iekārtas). Tas atbilst 20% no tirdzniecības vietas kapacitātes noslogojuma. Tāpat arī tiek noteikts, ka apmeklētāju skaita regulēšanai tiek izmantoti ratiņi, groziņi vai iepirkšanās somas un to skaits kopā nedrīkst pārsniegt maksimāli atļauto apmeklētāju skaitu tirdzniecības vietā un vienlaicīgi ir jānodrošina, ka tirdzniecības vietā neatrodas pircēji bez ratiņiem, groziņa vai iepirkšanās somas.Papildus drošības nolūkos arī tiek noteikts, ka tirdzniecības centros tiek kontrolēta apmeklētāju plūsma un skaits, summējot katrā tirdzniecības centra tirdzniecības vietā maksimāli pieļaujamo apmeklētāju skaitu.Tāpat tiek noteikts, ka no 19.12.20. līdz 11.01.2020. tirdzniecības pakalpojuma sniegšanas vietā pircēji tiek ielaisti tikai pa vienam. Tas nozīmē, ka netiek pieļauts, ka vienlaicīgi vairāki mājsaimniecības locekļi dodas uz veikalu iepirkties, tādējādi radot papildus cilvēku drūzmēšanos tirdzniecības vietā. Laikā, kad ierobežots cilvēku skaits var atrasties tirdzniecības vietā, ir svarīgi, lai veikalu apmeklētu viens mājsaimniecības pārstāvis. Izņēmuma gadījumos ir pieļaujama situācijas, kad kādam no vecākiem nav iespējams pieskatīt bērnu līdz 12 gadu vecumam, tad viens pieaugušais var doties ar vienu vai vairākiem bērniem līdz 12 gadu vecumam kopīgi uz veikalu iepirkties.Šādā veidā ir iespējams samazināt augsto iedzīvotāju mobilitāti drūzmējoties iekštelpās, kā sekas ir straujāka Covid-19 izplatība. Pēc svētku periodā no 2021.gada 4. janvāra tie paredzēts pamazām atjaunot tirdzniecības vietu darbību, nosakot pienākumu tirdzniecības vietās ievērot stingrus distancēšanās noteikumus.Apturēta ir arī gadatirgu darbība, savukārt ielu tirdzniecība ir iespējama.**6.** Lai mazinātu cilvēku mobilitāti tiek arī atcelta iespēja organizēt jebkādus izglītības pasākumus, tai skaitā interešu izglītību, profesionālo izglītību un pieaugušo neformālo izglītību individuāli klātienē. Izglītības process notiek tikai attālināti. Tai skaitā arī svētdienas skolu darbība notiks attālināti.No 18.12.2020. sākas vispārējās izglītības iestāžu brīvlaiks, kura laikā notiks sagatavošanās otrajam mācību semestrim. Neskatoties uz to, ka ārkārtējās situācijas laikā vispārējās izglītības procesa apguvē bija iesaistīti tikai pirmo līdz ceturto klašu bērni, bērnu nogādāšanā uz skolu bija iesaistīti arī vecāki, kas ir papildus cilvēku mobilitātes faktors, kā arī papildus riska faktori no sabiedriskā transporta izmantošanas. Papildus jāņem vērā, ka daļa bērnu dzīvo citā administratīvajā teritorijā un uz izglītības iestādi dodas uz citu administratīvo teritoriju. Tādēļ, lai maksimāli mazinātu cilvēku pārvietošanos un uzturēšanos ārpus savas ģimenes, tiek paredzēts pagarināt pirmo līdz sesto klašu mācību brīvlaiku līdz 8.janvārim, kas sakrīt ar papildus stingrāko ierobežojumu laiku. Pārējie skolēnu no 4.janvāra atsāks mācības attālināti.**7.** Lai nodrošinātu, ka ne tikai reģionos, bet visā Latvijas teritorijā ārstniecības pakalpojumu sniegšanā var turpināt darbu – klīnisko praksi, rezidenti, nepieciešams attiecīgs grozījums Rīkojuma 5.13.2.4. apakšpunktā.**8.** Analoģiski ar prasībām interešu, profesionālajai un pieaugušo neformālajai izglītībai, lai mazinātu cilvēku mobilitāti un novērstu dažādu cilvēku uzturēšanos iekštelpās, tiek noteikts, ka amatiermākslas kolektīvu mēģinājumi notiek tikai attālināti.**9.** Lai mazinātu Covid-19 izplatības riskus, sportojot iekštelpās, tiek noteikts, ka sporta aktivitātes notiek tikai brīvā dabā, izņemot Latvijas pieaugušo izlases, Latvijas Olimpiskās vienības un Latvijas Paralimpiskās vienības sportistu, kā arī komandu sporta spēļu starptautisko un augstāko līgu komandu pilngadīgu profesionālu sportistu treniņi.**10.** Tā kā joprojām tiek novērota Covid-19 izplatība darba kolektīvos, tiek noteikts, ka, ja darba specifika to pieļauj, darbs ir jāveic attālināti. Šis pasākums ir noteikts, lai mazinātu sabiedriskā transporta izmantošanu un darbinieku pulcēšanos darba vietās. Darba vietās turpmāk drīkstēs atrasties tikai tie darbinieki, kuri nodrošina darbu nepārtrauktību un nevar to veikt attālināti savā dzīves vietā. Katrs darba devējs izvērtē darbinieku iespējas strādāt attālināti, atbilstoši darba vietas un darāmā darba specifikai. Šādi darbinieki ir, piemēram, pārdevējas, šoferi, krāvēji, ražošanas un citu iekārtu apkalpojošais personāls, policisti, ugunsdzēsēji, apsardzes darbinieki, radio un televīzijas raidījumu diktori un operatori, uzraudzības un kontroles amatpersonas, ārstniecības personas u.c. Tāpat arī atrodoties darba vietā būs atļauta kultūras un izklaides norišu fiksēšana - ieraksta veikšana vai tiešraides translācija un ar šīs norises sagatavošanu nepieciešamais darba process.**11.** Tāpat arī rīkojuma projekts paredz precizēt rīkojuma 5.43. apakšpunktu, svītrojot Rīkojuma 5.43.apakšpunkta ievaddaļā vārdus „sabiedriskajā transportā un”, jo minētais dublē Ministru kabineta 2020.gada 9.jūnija noteikumu Nr.360 „Epidemioloģiskās drošības prasības Covid-19 izplatības ierobežošanai” 6.3.1. apakšpunktā noteikto tiesisko regulējumu, kas nosaka, ka no 2020.gada 7.oktobra sabiedriskajā transportlīdzeklī, taksometrā vai vieglajā automobilī, ar kuru veic pasažieru komercpārvadājumus, transportlīdzekļa vadītāji, kuri nav atdalīti ar fizisku barjeru no pasažieriem, kā arī pasažieri, lieto mutes un deguna aizsegus.**12.** Ņemot vērā, ka ne tikai profesionālo orķestru un koru, bet arī tādu profesionālās skatuves mākslas žanru kā teātris un balets darbs nav pilnvērtīgi nodrošināms, valkājot mutes un deguna aizsegus (masku valkāšana neļauj nodrošināt pilnvērtīgu elpošanu baleta māksliniekiem, savukārt teātra māksliniekiem masku valkāšana neļauj darba procesā strādāt pie tēla mīmikas), saskaņā ar Kultūras ministrijas priekšlikumu jāparedz Rīkojuma 5.43.1.apakšpunktā noteikt, ka visu profesionālo skatuves mākslas kolektīvu darbība, tajā skaitā teātru un deju kolektīvu – ir pieļaujama, nelietojot mutes un deguna aizsegus. Atļauja neizmantot mutes un deguna aizsegu attiecināma tikai uz tiešo darba procesu (mēģinājumiem, veicot sagatavošanos ierakstiem un translācijām tiešsaistē interneta platformās, televīzijās un radio), darba starplaikos turpinot nēsāt aizsegu.**13.** Covid-19 pacienti un to kontaktpersonas īpašā kārtībā var saņemt sekundāros veselības aprūpes pakalpojumus noteiktās ambulatorajās ārstniecībās iestādēs, tām īpaši organizējot šo pacientu plūsmu, līdz ar to šiem ambulatoro ārstniecības iestāžu darbiniekiem arī ir nepieciešams nodrošināt no 2020.gada 9.novembra līdz 2020.gada 31.decembrim piemaksu 100% apmērā no mēnešalgas par darbu paaugstināta riska un slodzes apstākļos saistībā ar Covid-19 infekcijas uzliesmojumu un tās seku novēršanu.Piemaksas tiks nodrošinātas Ministru kabineta 2020.gada 8.decembra rīkojumā Nr.743 “Grozījumi Ministru kabineta 2020.gada 6.novembra rīkojumā Nr.655 "Par ārkārtējās situācijas izsludināšanu”” iezīmētā finansējuma ietvaros. |
| 3. | Projekta izstrādē iesaistītās institūcijas un publiskas personas, kapitālsabiedrības | Veselības ministrija, Ekonomikas ministrija, Izglītības un zinātnes ministrija, Kultūras ministrija, Slimību profilakses un kontroles centrs, Krīzes vadības koordinācijas grupa Covid-19 izplatības ierobežošanai. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz visu sabiedrību kopumā, ieceļotājiem, uz visiem subjektiem (fiziskām un juridiskām personām), kuriem ir saistoša epidemioloģiskās drošības prasību ievērošana. |
| 2. | Tiesiskā regulējuma ietekme uz tautsaimniecību un administratīvo slogu |  Tiesiskajam regulējumam būs ietekme uz tautsaimniecību, tomēr esošajā situācijā prioritāra ir sabiedrības veselība. Panākot Covid-19 izplatības ierobežošanu, tiks novērsts risks sabiedrības veselībai, kā arī risks tautsaimniecībai, kas saistīts ar darba nespēju, zaudētajiem dzīves gadiem un slogu veselības sektoram. |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Tajos jautājumos, ko neregulē šis rīkojums, darbojas 2020.gada 9.jūnija MK noteikumos Nr.360. “Epidemioloģiskās drošības prasības Covid-19 izplatības ierobežošanai” ietvertās normas |
| 2. | Atbildīgā institūcija | Veselības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izstrādes paredzēts to ievietot Veselības ministrijas un Slimību profilakses un kontroles centra mājas lapās, kā arī elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Nav |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Slimību profilakses un kontroles centrs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros. Projektā paredzētie pasākumi tiks nodrošināti piešķirto valsts budžeta līdzekļu ietvaros. Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Veselības ministre I. Viņķele

Feldmane 67876119

jana.feldmane@vm.gov.lv